Jawa

Jawa er en tsjekkisk motorsykkelprodusent. Selskapet fikk sitt navn etter at stifteren Janeček kjøpte motorsykkelproduksjonen til Wanderer i 1929. Selskapet er fortsatt aktivt.


== Historie ==


=== Den første modellen ===
Den første modellen ble lansert den 23. oktober 1929. Dette var en 500 ccm firetaktsmotor med 12 kW (18 hk) og et bensinforbruk på 6 liter per 100 km. Til tross for at den lå relativt høyt i pris ble motorsykkelen populær i løpet av de første årene, og ble ansett som driftssikker.


=== Den andre modellen ===
På grunn av den økonomiske krisen tidlig i 1930-årene var det et behov for en billigere og enklere motorsykkel. I 1932 introduserte Jawa 175, med en 3,6 kW motor. Denne lette (70 kg) motorsykkelen klarte hastigheter opp til 80 km/t, og hadde et bensinforbruk på 3,5 liter per 100 km. Den ble en umiddelbar suksess og solgte i over 3 000 eksemplarer det første året, mer enn tre ganger så mange som 500 ccm-modellen hadde solgt på tre år i produksjon. Produksjonen av denne modellen ble stoppet i 1946. I 1938 var Jawa de første som tilbød potensielle kunder en prøvetur under messer. Denne testsykkelen var en spesialbygget Jawa 175 utstyrt med doble håndtak, hvor det andre settet satt bak og var til instruktøren. Til sammen ble 27 535 eksemplarer av Jawa 175 bygget.


=== Jawa bygger biler ===
I 1934 introduserte Jawa sin første bil. Produksjonen fortsatte frem til utbruddet av andre verdenskrig, og det antas også at noen få ble satt sammen av deler som var til overs i 1944–1945.


=== Etter andre verdenskrig ===
I 1946 introduserte Jawa en 250 cm³ totaktsmodell med dobbel eksos, som ble en utbredt nyttemotorsykkel over hele verden, spesielt i kommunistiske land. Replikaer av denne originalen blir fortsatt produsert i Kina. En 350 cm³ totaktsmodell med doble sylindre ble i tillegg eksportert til hele verden og solgt under flere merkenavn, blant andre Sears. Merket CZ fusjonerte med Jawa etter kommunistseiren i Tsjekkoslovakia i 1948. CZ bygget også motorsykler, men var mer kjent for sine motorcross-modeller. Cross-modeller ble produsert under både Jawa og CZ-navnene.
Omkring 1960 leverte Jawa lettvektsmotorsykler. De var relativt rimelige, og ble mye brukt av ungdom.


=== Scooter ===
På 1960-tallet produserte Jawa en scooter, C-Zeta, utstyrt med en viftekjølt versjon av sin 175 cm³ motor.


=== Mopeder ===
Jawa produserte en rekke totaktsmodeller, og var et av de første selskapene som utstyrte mopedene sine med elektrisk tenning. Dessverre var denne Tranizmo-tenningsenheten lite pålitelig. Jawa-mopeder har i dag et relativt dårlig rykte på grunn av vanskelighetene med å få tak i reservedeler, og på grunn av det upålitelige tenningssystemet.


== Racing ==
I årenes løp har Jawa vært svært aktive i racing. I banesporter deltok Jawa i verdensmesterskapet frem til midten av 1960-tallet, med respektable resultater i forhold til deres begrensede budsjett. I motocross gjorde selskapet stor suksess frem til deres firetaktsmotorer ble forbikjørt av totaktere. I speedway-racing, cross og isracing, hvor firetaktsmotorer fortsatt var en fordel, forble selskapet dominerende, og tok en rekke seire som fortsatt står ubeseirede. Jawa Speedway racing-motorsykler er nå et separat selskap.


== Nylig informasjon ==
Etter at Tsjekkoslovakia ble splittet til Tsjekkia og Slovakia ble Jawa gatesykler og Jawa Speedway racing-motorsykler delt i hvert sitt selskap. Jawa Speedway lever fortsatt i beste velgående, mens Jawa har slitt med økonomiske problemer. Per 2006 produserer Jawa stort sett kopier av Hondas 125 cm³ og 50 cm³-modeller, i tillegg til en stor motorsykkel med en 650 cm³ Rotax-motor.


== Se også ==
Puch Motor Scooter
Vespa Motor Scooter


== Eksterne lenker ==
Offisielt nettsted 
(en) Jawa Moto – kategori av bilder, video eller lyd på Commons